Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 1057/11/1104	Bratislava IV, 14.10.2013
EEČ : 2-11-125-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX IV zo dňa 20.4.2012, spisová značka 1 Pv 1057/11/1104, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

vedeného na OKP OR PZ XXXXX IV pod č.v.s. ORP-102/1-OVK-B4-2012 pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods.2 Tr.zák. na tom skutkovom základe, že od presne nezisteného času až do dňa 23.12.2011 do 14.20h, kedy bol v XXXXX ul. kontrolovaný hliadkou PMJ KR PZ XXXXX prechovával plastové vrecko s obsahom zelenej sušenej rastliny, ktoré príslušníkovi hliadky dobrovoľne vydal, pričom následnou analýzou KEU PZ bolo zistené, že v zaistenom plastovom vrecku sa nachádzala rastlina z rodu Cannabis /konope/ s celkovou hmotnosťou 1264mg s koncentráciou 16,3% hmotnostných THC, obsahujúce 206mg THC, čo zodpovedá 7obvykle jednorazovým dávkam.
Rastliny rodu Cannabis /konope/ sú zaradené v zmysle zák. č. 139/1998 Zb. o omamných látkach, psychotropných látkach a prípravkoch do I. skupiny omamných látok.

Uznesením prokurátora Okresnej prokuratúry XXXXX IV zo dňa 20.4.2012, spisová značka 1 Pv 1057/11/1104, bola určená obvinenému skúšobná doba v trvaní 15 mesiacov.
Odôvodnenie:
	XXXXX prokuratúry XXXXX IV dňa 20.04.2012 uznesením sp. zn. 1Pv 1057/11 podmienečne zastavila trestné stíhanie obvineného XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona na vyššie uvedenom skutkovom základe. 
Uznesenie o podmienečnom zastavení trestného stíhania nadobudlo právoplatnosť dňa 28.04.2012, pričom obvinenému plynula 15-mesačná skúšobná doba do 28.07.2013. Po jej uplynutí prokurátorka skúmala podmienky pre ďalšie rozhodnutie vo veci a zadovážila správy a posudky na osobu obvineného. 
Zo správy OO PZ Dúbravka vyplýva, že obvinený sa v mieste trvalého bydliska nezdržiava, v mieste prechodného bydliska v XXXXX 30 má dobrú povesť, nebolo zistené nadmerné užívanie alkoholických nápojov, ani omamných látok. 
Zo správy Sociálnej poisťovne vyplýva, že tento je 26.11.2008 riadne zamestnaný v spol. XXXXX XXXXX. Z aktuálneho odpisu registra trestov obvineného XXXXX vyplýva, že tento nemá v registri trestov žiadny novší záznam. Lustráciou v policajnej evidencii nebolo zistené, že by voči obvinenému bolo v súčasnosti vedené nové trestné stíhanie. V evidencii priestupkov má obvinený XXXXX spáchaných počas plynutia skúšobnej doby. Ide o priestupky vyriešené mestskou políciou, za ktoré mu bola uložená bloková pokuta. V oboch prípadoch sa jednalo o priestupky na úseku cestnej premávky, pričom sa jednalo o priestupky nízkej spoločenskej nebezpečnosti, ktoré boli vyriešené mestskou políciou priamo na mieste ich spáchania. Z uvedeného dôvodu tieto sami o sebe nemôžu mať za následok rozhodnutie o neosvedčení sa v skúšobnej dobe. Správanie sa obvineného treba hodnotiť v kontexte všetkých zistených poznatkov a z týchto vyplynulo, že v mieste bydliska s ním spoluobčania nemajú žiadne problémy, tento je od 26.11.2008 riadne zamestnaný. Trestné stíhanie voči obvinenému XXXXX bolo podmienečne zastavené za drogový trestný čin spočívajúci v držbe 7 dávok marihuany, pričom aktuálne polícia nemá poznatky o tom, že by aj v súčasnosti, resp. počas plynutia skúšobnej doby obvinený tieto návykové látky ďalšej zneužíval. 
Vzhľadom na vyššie uvedené skutočnosti som toho názoru, že sú splnené podmienky pre rozhodnutie o osvedčení sa XXXXX v skúšobnej dobe, pričom drobné porušenia pravidiel spoločenského správania v podobe vyššie konkretizovaných priestupkov, nemôžu byť dôvodom pre rozhodnutie o pokračovaní v jeho trestnom stíhaní. 
Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 
Podľa § 217 ods. 4 Trestného poriadku právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e). 
S poukazom na uvedené skutočnosti som rozhodla o osvedčení sa XXXXX v skúšobnej dobe podmienečného zastavenia trestného stíhania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lucia Machalová
prokurátorka